Connery se Bond-pistool vir miljoene opgeveilDie pistool wat Sean Connery in die eerste James Bond-rolprent gebruik het. (Foto: Robyn Beck, AFP) Die pistool wat Sean Connery in die eerste James Bond-rolprent gebruik het, is vandeesweek op ’n veiling vir ’n allemintige $256 000 (sowat R3,8 miljoen) verkoop. Connery het dié pistool in 1962 as die gesofistikeerde Britse spioen James Bond in die rolprent Dr. No gebruik. Die semi-outomatiese Walther PP-pistool is Donderdag in Beverly Hills in Kalifornië opgeveil. Die bod is toegeslaan op ’n Amerikaner wat al die James Bond-flieks saam met sy of haar kinders gekyk het. Die nuwe eienaar het gevra om anoniem te bly. Die pistool wat Sean Connery in die eerste James Bond-rolprent gebruik het. (Foto: Robyn Beck, AFP) Die veilinghuis Julien’s Auctions het verwag dat die pistool tussen $150 000 en $200,000 op die veiling sou haal. Sir Sean is in Oktober vanjaar in die ouderdom van 90 dood. Hy het die rol van James Bond in sewe 007-flieks vertolk. Die reeks bestaan tans uit 26 rolprente. – AFP